送王彥齡承務還河內
作者：釋道潜
朝代：宋

paragraphs: 武陵王郎高韵度，鞍馬四方無定住。
眼逢泉石便吟哦，咳唾珠璣不論數。
我亦悠悠事不羈，浪萍風梗隨安之。
少室山前古蘭若，邂逅便與同襟期。
興來岸幘一長嘯，清聲激越穿雲嶠。
竹林故事獨未泯，人物如君亦高調。
秋風獵獵促鳴蟬，歸路千山入馬鞭。
白袍烏袖宜圖畫，不羨襄陽孟浩然。